專訪|麥玲玲揾蝦頭教戲再貼錢買私伙戲服:我只係想做好一件事
《逆天奇案》本周上映,首個單元人物是玄學家麥玲玲,觀眾可能覺得她玩票性質,但原來麥玲玲認真看待,先拿劇本給蝦頭(楊思敏)過目,找她教戲,如何演好角色,蝦頭要她演戲時壓低聲綫,要以向太為藍本演繹,而為了令角色更有說服力,玲玲姐更找人造戲服,絕對是「貼錢」拍戲,出錢又出力,麥玲玲只為一個原因:「我只係想做好一件事。」
但網民是殘酷,無論妳多努力,總是先批評,再挖妳的瘡疤,麥玲玲郤看得開,她說:「要人哋全部正評,呢個諗法根本上唔現實,(啲人成日話妳睇錯羅庚)無所謂啦,我真係唔介意,要媒體為你歌功頌德更加唔可能,人哋一寫衰你,就打去鬧人咩?」如果藝人同經理人好似玲玲姐咁諗就好喇⋯⋯
場地提供:Tomacado 花廚
麥玲玲表示曾有客人以為她「撈唔掂」所以要拍劇,她解釋拍劇最大原因,是不想自己離地,她說:「大家都叫妳做師傅,長期處於一個高位,叫人做乜做物,漸漸你會好離地,因為你唔再需要聽人講,因為人人都聽你講,但拍劇你個身份會轉移咗。」
麥玲玲很享受有同事的感覺,而拍劇除了幕前外,幕後亦有不少工作人員,但玄學家是單打獨鬥的,除了自己公司的人,基本上是獨家村。
第二個喜歡拍劇的理由,是她愛煲劇及看電影,麥玲玲平時會開著一套劇行跑步機,搭飛機亦會煲劇「如果套劇最後爛嘅,我會好忟,好似個段期間嘥咗啲時間。」因為愛煲劇,亦覺得一套好劇會令人心情愉快,所以一有監製找麥玲玲拍劇,她非常認真,收到劇本即搵蝦頭教戲。
更令人意想不到的是麥玲玲很愛看電影,最近購票入場看的是法國電影《墜下的對證》,老公何德看的是《沙丘瀚戰2》,兩套風格不同的電影,原來麥玲玲和老公同一戲院各自看,她說:「我就唔鍾意打打殺殺嘅,佢就唔鍾意太靜嘅,咁咪各有各睇囉,出返嚟大家傾下套戲咁幾好呀。」
麥玲玲大約17歲開始研究玄學,當年拜林真師傅為師,因為麥玲玲是眾多徒弟中年紀最輕,更上笑容好,得到師傅的厚愛,除了不時帶她看風水亦會傳授獨門心得,令麥玲玲獲益良多,但麥玲玲沒有即刻當玄學家,反而去了律師樓當秘書「我喺律師樓做好多秘書工作,成日免費幫人睇風水,因為上得嚟都好少係好嘢,咁我就好多練習機會,亦慢慢叫做儲咗啲客。」
可惜,同行如敵國,麥玲玲一入行就遇到阻滯,先是出版商看淡她出運程書,「當時冇女玄學家㗎,全部清一色男人,佢話就算幫我出都會好保守,佢哋覺得賣到幾百本,但最後我賣到幾萬本,其實就算而家實體書都表現唔錯。」
麥玲玲入行生涯最大挫折相信是「睇錯羅庚」一事,但這件事當年很轟動,到現在亦不時被網友抽水,但麥玲玲反而看得開,她說:「當時我真係口誤,不過呢次令我明白原來有啲嘢真係要解釋清楚。」當時玲玲找了幾間雜誌做訪問解釋事件,雖然亦有其他媒體攻擊,但她覺得在這一行,不可能100%唱好,「全面唱好係唔現實,五局三勝、二勝,或者幫你講返啲公道說話已經好好。」
而同行更借機瘋狂狙擊,玲玲姐郤見怪不怪,有人說她招搖過市,亦有說她幼稚園技術,她雖然看得開,但亦有點點困擾,好彩當時遇到樂壇組農夫,當時他們還未紅,結果一次麥玲玲向他們吐苦水,之後就創作了《風山水起》,歌曲一出爆紅,網民想不到玲玲姐將「羅庚事件」自嘲,更要成為一首歌。
但時至今日依然有同行對她不禮貌,她記得有次錄影賀年節目,入到廠後見到某師傅,她主動向那位師傳打招呼,但那位師傳竟然當她透明,最後麥玲玲在他面前不斷揮手,某師傅最終不能扮看不到她,很敷衍地打了招呼。